b'\n_START_ARTICLE_\nDvigubas standartas\n_START_PARAGRAPH_\nDvigubas standartas \xe2\x80\x93 objekt\xc5\xb3 lyginimas pagal savyb\xc4\x99, kuri\xc4\x85 nustatant skirtingiems objektams naudojami ne tie patys kriterijai ar metodai. Taip m\xc4\x97ginama \xc4\xafrodyti remiamos pus\xc4\x97s prana\xc5\xa1um\xc4\x85, kai i\xc5\xa1 ties\xc5\xb3 tos pus\xc4\x97s gali b\xc5\xabti lygios ar galb\xc5\xabt prana\xc5\xa1esn\xc4\x97 yra oponuojanti pus\xc4\x97. Metodui sustiprinti neretai nutylima esmin\xc4\x97 dalis informacijos. Dvigubas standartas gali b\xc5\xabti taikomas \xc5\xbemon\xc4\x97ms, \xc5\xbemoni\xc5\xb3 grup\xc4\x97ms, id\xc4\x97joms._NEWLINE_Jei teisiniai procesai skirtingiems \xc5\xbemon\xc4\x97ms taikomi nevienodai, pa\xc5\xbeeid\xc5\xbeiama teis\xc4\x97tyros esmin\xc4\x97 id\xc4\x97ja: visos \xc5\xa1alys yra lygios prie\xc5\xa1 \xc4\xafstatym\xc4\x85. Dvigubo standarto taikymas pa\xc5\xbeeid\xc5\xbeia vien\xc4\x85 i\xc5\xa1 teisingumo princip\xc5\xb3 - be\xc5\xa1ali\xc5\xa1kum\xc4\x85, pagal kur\xc4\xaf vienodi kriterijai tur\xc4\x97t\xc5\xb3 b\xc5\xabti taikomi visiems \xc5\xbemon\xc4\x97ms, vengiant tendencingumo d\xc4\x97l socialin\xc4\x97s klas\xc4\x97s, pad\xc4\x97ties, etni\xc5\xa1kumo, lyties ar kito po\xc5\xbeymio._NEWLINE_Dvigubas standartas netur\xc4\x97t\xc5\xb3 b\xc5\xabti painiojamas su veidmanyste, kai asmuo teigia naudojantis viengub\xc4\x85 standart\xc4\x85, ta\xc4\x8diau realyb\xc4\x97je jo nepaiso. Pvz., asmuo, kuris tiki, kad turi teis\xc4\x99 tur\xc4\x97ti nesantuokini\xc5\xb3 ry\xc5\xa1i\xc5\xb3, bet jo sutuoktinis (-\xc4\x97) - ne, prisilaiko dvigubo standarto. Tuo tarpu asmuo, kuris vie\xc5\xa1ai pasmerkia nesantuokinius ry\xc5\xa1ius, bet pats tokius ry\xc5\xa1ius palaiko, yra veidmainis.\n_START_SECTION_\nPriimtini dvigubai standartai\n_START_PARAGRAPH_\nKai kuriomis aplinkyb\xc4\x97mis, dvigubo standarto taikymas visuomen\xc4\x97je laikomas teisingu. Pvz., daugelyje valstybi\xc5\xb3 \xc4\xafstatymais draud\xc5\xbeiama vaikams ir jauniems \xc5\xbemon\xc4\x97ms pirkti bei vartoti alkohol\xc4\xaf ar tabako produktus, tuo tarpu suaugusiems tai leid\xc5\xbeiama. Tokiu atveju taikomas dvigubas standartas, ta\xc4\x8diau jis yra visuomeni\xc5\xa1kai priimtinas, darant prielaid\xc4\x85, kad jaunesni asmenys ma\xc5\xbeiau link\xc4\x99 priimti brand\xc5\xbeius sprendimus d\xc4\x97l toki\xc5\xb3 produkt\xc5\xb3 vartojimo.\n_START_SECTION_\nLy\xc4\x8di\xc5\xb3 ir etiniai dvigubi standartai\n_START_PARAGRAPH_\nDvigubi standartai, besiremiantys rase, paprastai vadinami rasizmu; kai dvigubas standartas taikomas pa\xc4\x8dios diskriminuojamos ma\xc5\xbeumos, vadinama atvirk\xc5\xa1\xc4\x8diu rasizmu. Dvigubi standartai, susij\xc4\x99 su lyties diskriminavimu, priskiriami seksizmui.'